b'\n_START_ARTICLE_\nKomisija za odprave v tuja gorstva\n_START_PARAGRAPH_\nKomisija za odprave v tuja gorstva (KOTG) je strokovni organ Planinske zveze Slovenije, ki skrbi za organizacijo alpinisti\xc4\x8dnih odprav v tuja gorstva.\n_START_SECTION_\nObdobje 1963-1973\n_START_PARAGRAPH_\nLeta 1963 z ustanovitvijo Komisije za odprave v tuja gorstva (KOTG) Planinska zveza Slovenije pripravila okvir in pot k ciljem, vrednih alpskega naroda. Ta cilj je bilo predvsem osvajanje Himalaje, ki poleg plezalnih ve\xc5\xa1\xc4\x8din terjala organizacijo, logistiko in vrsto drugih dejavnosti, ki so bile v tistih \xc4\x8dasih pomembne za uspeh odprave._NEWLINE_Za za\xc4\x8detek sta bili organizirani odpravi v Kavkaz leta 1963 in 1964. Leta 1965 je naslednja odprava od\xc5\xa1la na Kangba\xc4\x8den, sedemtiso\xc4\x8dak v nepalski Himalaji. Peta in \xc5\xa1esta odprava sta se uspe\xc5\xa1no lotili velike stene osemtiso\xc4\x8daka Makaluja.\n_START_SECTION_\nObdobje 1973-1983\n_START_PARAGRAPH_\nVzpon po ju\xc5\xbeni steni Makaluja leta 1975 je bil \xc5\xa1ele tretji prvenstveni vzpon v veliki steni na himalajski osemtiso\xc4\x8dak v zgodovini, kar je Slovence uvrstilo v najvi\xc5\xa1ji vrh svetovnega alpinizma. Po prvenstvenih smereh so sledila osvajanja Ga\xc5\xa1erbruma leta 1977 in Everesta 1979 po zahodnem grebenu, kar je predstavljalo tehni\xc4\x8dno in logisti\xc4\x8dno te\xc5\xbejo smer. \xc5\xa0e v istem desetletju sta sledili veliki steni Lotseja (1981) in Daulagirija (1981), slednja v alpskem slogu, in poskus \xc5\xa1e na dveh drugih osemtiso\xc4\x8dakih. Zanimanje za odprave je bilo \xc4\x8dutiti v vsej Jugoslaviji, katere sestavni del smo bili tudi Slovenci. Odprave pa so organizirala tudi dru\xc5\xa1tva s podporo dr\xc5\xbeave in republike: v Himalajo (Gauri\xc5\xa1ankar, Gangapurna), v Hinduku\xc5\xa1 in v Ande. V tem desetletju sta na odpravah izgubila \xc5\xbeivljenje dva alpinista.\n_START_SECTION_\nObdobje 1983-1993\n_START_PARAGRAPH_\nV tem desetletju je bilo najve\xc4\x8d vzponov na osem in sedemtiso\xc4\x8dake in najve\xc4\x8d prvenstvenih smeri. Odprave so se iz klasi\xc4\x8dnih oblik preoblikovale v bolj sodobne, skladno s tehni\xc4\x8dnim napredkom alpinistov, spremembo orodij in prehrane ter hitrej\xc5\xa1emu transportu. Pogost je postal alpski na\xc4\x8din in solo vzponi. Himalaji sta se pridru\xc5\xbeila \xc5\xa1e Karakorum in Tibet. Manaslu, \xc5\xa0i\xc5\xa1a Pagma 1989, Kang\xc4\x8dendzenga 1991, K2, Nuptse, so samo nekateri osvojeni vrhovi._NEWLINE_Odprave so bile tudi nacionalno me\xc5\xa1ane; ob Slovencih, Hrvatih in Makedoncih so bili Italijani, Ameri\xc4\x8dani, Poljaki, Britanci, \xc5\xa0vedi in Mehi\xc4\x8dani. Uspe\xc5\xa1nih odprav na osemtiso\xc4\x8dake je bilo 18, z osmimi prvenstvenimi smermi. V Himalaji je v tem obdobju izgubilo \xc5\xbeivljenje pet na\xc5\xa1ih alpinistov. Financiranje odprav so ve\xc4\x8dinoma omogo\xc4\x8dila podjetja in banke, alpinisti sami in njihove organizacije.\n_START_SECTION_\nObdobje 1993-2003\n_START_PARAGRAPH_\nV tem desetletju je bilo organiziranih enajst uspe\xc5\xa1nih odprav na osemtiso\xc4\x8dake, prvenstvena smer je bila ena sama, a ta medijsko najbolj odmevna: solisti\xc4\x8dna v Daulagiriju, \xc5\xbee druga na\xc5\xa1a v ju\xc5\xbeni steni. Za to obdobje so pomembni tudi trije prvi smu\xc4\x8darski spusti: z Ga\xc5\xa1erbruma po Japonskem ozebniku, z Anapurne in Everesta pa prvi\xc4\x8d od vrha vse do baze. Z Anapurno leta 1995 je bilo uspe\xc5\xa1no kon\xc4\x8dano osvajanje vseh 14 osemtiso\xc4\x8dakov. Api-Nampa-Bohaje 1996, Gja\xc4\x8dung Kang 1999, Kumbakarna, Lhotse, Ama Dablam, Ga\xc5\xa1erbrum 4 so bili osvojeni kot solisti\xc4\x8dni vzponi, pomembni pa \xc5\xa1e Trango, Bagirati, \xc4\x8comolhari, itd._NEWLINE_V tem obdobju je narastlo \xc5\xa1tevilo manj\xc5\xa1ih odprav in odli\xc4\x8dnih vzponov na alpski na\xc4\x8din, tudi solisti\xc4\x8dnih. Vse ve\xc4\x8d je bilo me\xc5\xa1anih odprav: iz BiH in Hrva\xc5\xa1ke, alpinisti iz Avstrije, ZDA, Mehike, Nem\xc4\x8dije, Nizozemske, Francije, Mad\xc5\xbearske, Rusije, Italije, Britanije, Kanade, Poljske in Kazahstana._NEWLINE_Poleg PZS so vedno ve\xc4\x8d odprav organizirala dru\xc5\xa1tva, posamezniki in pokrovitelji. V tem obdobju je v Himalaji za vedno ostalo sedem na\xc5\xa1ih alpinistov.\n_START_SECTION_\nObdobje 2003-2013\n_START_PARAGRAPH_\nV zadnjem desetletju je bila Komisija za odprave v tuja gorstva pri PZS bolj podpornik in organizacijski pomo\xc4\x8dnik odpravam in navezam. \xc5\xa0tevilo akcij se je mo\xc4\x8dno pove\xc4\x8dalo. Uspe\xc5\xa1nih je bilo 14, le dve pa s prvenstvenima smerema: \xc4\x8co Oju in Anapurna. Izrazit je bil porast kakovosti vzponov na \xc5\xa1esttiso\xc4\x8dake, kjer so alpinisti izpeljali nekaj izjemnih novih smeri v skali in ledu. \xc5\xbdrtev je bilo v tem obdobju pet, med njimi \xc5\xa1tirje izku\xc5\xa1eni himalajci. Sodelovanje s tujimi alpinisti, na\xc5\xa1ih pri njih in obratno, je \xc5\xbee skoraj pravilo.\n_START_SECTION_\nPomo\xc4\x8d Nepalski planinski organizaciji\n_START_PARAGRAPH_\nOb osnovni dejavnosti je KOTG skrbela za nemoteno in neprekinjeno sodelovanje z Nepalom pri izobra\xc5\xbeevanju njihovih vodni\xc5\xa1kih kadrov vse od leta 1979 naprej. Z delom je za\xc4\x8del Kunaver, nadaljevala pa sta ga Peter Marki\xc4\x8d in Bojan Pollak. Cilj je bil nau\xc4\x8diti \xc4\x8dim ve\xc4\x8d Nepalcev za vodenje v doma\xc4\x8dih gorah. V \xc5\xa1oli so slovenski alpinisti\xc4\x8dni in\xc5\xa1truktorji, gorski vodniki in zdravniki izobra\xc5\xbeevali doma\xc4\x8dine._NEWLINE_Poleti leta 2013, to je po 34 letih, se je slovensko poslanstvo kon\xc4\x8dalo, saj so Nepalci tako zelo napredovali, da lahko z doma\xc4\x8dimi in\xc5\xa1truktorji pripravijo in vodijo ustrezni te\xc4\x8daj osnovnih planinskih ve\xc5\xa1\xc4\x8din.\n_START_SECTION_\nNagrade\n_START_PARAGRAPH_\nKomisija za alpinizem pri PZS je 26. februarja 2014 prvi\xc4\x8d podelila tudi Nagrado za \xc5\xbeivljenjsko delo na podro\xc4\x8dju alpinizma. Nagrado je prejel Tone \xc5\xa0karja.'